

**Opis projektu**

|  |  |
| --- | --- |
| **Názov projektu:** | **Absolventská prax** |
| **Žiadateľ:** | **Ústredie práce, sociálnych vecí a rodiny** |
| **Dĺžka realizácie aktivít projektu :** | **07/2010-06/2012** |



Programové obdobie 2007 – 2013

**Krátky popis existujúcej situácie**

Posilnenie postavenia absolventov škôl a vytvorenie priaznivých podmienok, aby mohli rozvíjať svoje schopnosti a pracovať, je z hľadiska zdravého hospodárskeho a sociálneho rozvoja štátu nevyhnutné. Je veľmi dôležité, aby sa každému mladému jednotlivcovi poskytla možnosť využiť svoj potenciál a prispieť tak k sociálnej súdržnosti a trvalo udržateľnému rozvoju spoločnosti.

Mladí ľudia patria medzi rizikové skupiny obyvateľstva ohrozené rizikom chudoby a sociálnym vylúčením práve v dôsledku ich nezamestnanosti. Miera nezamestnanosti mladých ľudí vo veku 15 – 24 rokov predstavuje na Slovensku (stav k 30.6.2010 ) 16,12 % z celkového počtu evidovaných UoZ (zdroj: <http://www.upsvar.sk/statistiky/nezamestnanost-mesacne-statistiky/2010.html?page_id=13283>) a naznačuje, že prechodné obdobie mladých ľudí od vzdelávania k zamestnaniu sa značne predĺžilo a skomplikovalo. Preto nezamestnanosť mladých často vyúsťuje do dlhodobej nezamestnanosti či neaktivity. Absolventi škôl (do dvoch rokov po ukončení školy) tvoria na celkovej nezamestnanosti mladých ľudí 42,22% podiel (stav k 30.6.2010)a 6,8 % podiel na celkovom počte nezamestnaných UoZ. Prítok tohtoročných absolventov stredných a vysokých škôl do evidencie sa ešte výrazne zvýšil. V porovnaní s rokom 2008 medziročne vzrástol o 12 140 .

Absolventi škôl tvoria tretiu najpočetnejšiu skupiny znevýhodnených UoZ.

Určenie cieľových skupín / užívateľov výsledkov projektu

|  |  |
| --- | --- |
| Cieľová skupina: | Početnosť: |
| Absolventi škôl | 16 053 |

|  |  |
| --- | --- |
| Podrobnejšie členenie cieľových skupín: | Početnosť: |
| 1.Absolventi škôl, za ktorých sa podľa §8 odsek 1 písm. a) zákona č. 5/2004 Z.z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon o službách zamestnanosti“) považuje občan mladší ako 25 rokov veku, ktorý skončil sústavnú prípravu na povolanie v dennej forme štúdia pred menej ako dvomi rokmi a nezískal svoje prvé pravidelne platené zamestnanie.  Podľa § 51, odsek 2 zákona o službách zamestnanosti, za absolventa školy sa na účely vykonávania absolventskej praxe, okrem absolventa školy podľa §8 odsek 1, písm. a) zákona o službách zamestnaností, považuje každý uchádzač o zamestnanie do 25 rokov veku bez ohľadu na to, či skončil sústavnú prípravu na povolanie a bez ohľadu na to, či získal pravidelne platené zamestnanie. | Stav k 30.6.2010  24 183 |

Očakávaný stav v oblastiach súvisiacich s výsledkami a dopadmi projektu

Realizácia projektu prispeje k zvýšeniu zamestnanosti absolventov škôl evidovaných na úradoch práce, sociálnych vecí a rodiny a k eliminácii dlhodobej nezamestnanosti prostredníctvom vykonávania absolventskej praxe s dôrazom na získanie pracovných skúseností a zručností v reálnom a v konkrétnom pracovnom prostredí u zamestnávateľa ako nástroja podpory vstupu alebo návratu do zamestnania a prostredníctvom zapracovania absolventov. Príspevok na vykonávanie absolventskej praxe umožní nadobudnutie praktických skúseností, napomôže k obnove,  podpore a udržaniu pracovných návykov absolventov škôl.

Slovný popis činností, napĺňajúcich rámcovú aktivitu projektu

Hlavnou aktivitou projektu je poskytovanie príspevku podľa § 51 zákona o službách zamestnanosti.

Projekt bude realizovať Ústredie práce, sociálnych vecí a rodiny (ďalej len Ústredie) a 43 úradov práce, sociálnych vecí a rodiny (ďalej len úrady) v rámci Západného, Stredného a  Východného Slovenska v zmysle § 51 zákona č. 5/2004 o službách zamestnanosti.

Rámcovou aktivitou projektu je Poskytovanie príspevkov na vykonávanie absolventskej praxe, v rámci ktorej bude úrad poskytovať absolventovi školy počas vykonávania absolventskej praxe paušálny príspevok vo výške sumy životného minima poskytovaného jednej plnoletej fyzickej osobe podľa zákona č. 601/2003 Z z. o životnom minime a o zmene a doplnení niektorých zákonov v znení neskorších predpisov mesačne na úhradu jeho nevyhnutných osobných výdavkov spojených s vykonávaním absolventskej praxe. Zároveň úrad bude poskytovať absolventovi úhradu výdavkov poistného na úrazové poistenie počas vykonávania absolventskej praxe. Spolu s úhradou príspevku na vykonávanie absolventskej praxe úrad poukáže absolventovi školy aj ním preukázanú úhradu poistného za úrazové poistenie počas vykonávania absolventskej praxe, ak absolvent školy uzatvorí zmluvu o úrazovom poistení podľa § 51 ods. 8 písm. g) zákona o službách zamestnanosti, najneskôr do dňa nástupu na vykonávanie absolventskej praxe s niektorou z komerčných poisťovní poskytujúcich úrazové poistenie.

Absolvent školy bude vykonávať absolventskú prax najviac 6 mesiacov, bez možnosti jej predĺženia a opakovaného vykonávania, v rozsahu 20 hodín týždenne u konkrétneho zamestnávateľa podľa § 51 ods.4 zákona  službách zamestnanosti. Novelou zákona o službách zamestnanosti zo dňa 9.9.2010 (zákon č. 373/2010) nadobudne 1. januára 2011 účinnosť podmienka minimálneho vykonávania absolventskej praxe najmenej tri mesiace, to znamená, že od 1. januára 2011 bude platiť, že absolventská prax sa vykonáva najmenej 3 mesiace a najviac 6 mesiacov bez možnosti jej predĺženia a opakovaného vykonávania, v rozsahu 20 hodín týždenne. Paušálny príspevok sa kráti za dni voľna podľa §51 ods. 5 a ods. 7 zákona o službách zamestnanosti a za ďalšie dni neprítomnosti na absolventskej praxi na základe evidencie dochádzky, ktorú predkladá zamestnávateľ úradu podľa §51 odseku 9 písm. d) zákona o službách zamestnanosti.

**Riadenie projektu**

Riadenie projektu bude zabezpečované v súlade so zmluvou o poskytnutí nenávratného finančného príspevku na realizáciu projektu medzi RO a ústredím. Verejné obstarávanie na podporné aktivity, metodické usmerňovanie úradov a sumarizovanie údajov bude zabezpečovať ústredie. Nákup spotrebného materiálu od vybraného dodávateľa bude zabezpečovať ústredie.

**Publicita a informovanosť**

Ústredie a úrady budú zabezpečovať publicitu a informovanosť o projekte v súlade s Manuálom RO pre informovanie a publicitu formou povinných komunikačných ciest, ktoré sú bližšie uvedené v bode č.7. Cieľom publicity projektu je informovať účastníkov projektu a verejnosť o tom, že aktivity, ktoré sa realizujú, sa uskutočňujú vďaka pomoci EÚ, konkrétne vďaka prostriedkom poskytnutým z Európskeho sociálneho fondu. Publicita bude centrálne zabezpečovaná a koordinovaná Ústredím práce, sociálnych vecí a rodiny.